b'\n_START_ARTICLE_\nGatehouse\xc3\xafta\n_START_SECTION_\nCaracter\xc3\xadstiques\n_START_PARAGRAPH_\nLa gatehouse\xc3\xafta \xc3\xa9s un fosfat de f\xc3\xb3rmula qu\xc3\xadmica Mn\xe2\x82\x85\xc2\xb2\xe2\x81\xba(PO\xe2\x82\x84)\xe2\x82\x82(OH)\xe2\x82\x84. Va ser aprovada com a esp\xc3\xa8cie v\xc3\xa0lida per l\'Associaci\xc3\xb3 Mineral\xc3\xb2gica Internacional l\'any 1992, i la primera publicaci\xc3\xb3 data un any despr\xc3\xa9s. Cristal\xc2\xb7litza en el sistema ortor\xc3\xb2mbic. La seva duresa a l\'escala de Mohs \xc3\xa9s 4. Es troba sovint en agregats de cristalls arrodonits o en cl\xc3\xbasters de cristall divergents. \xc3\x89s isostructural amb el seu an\xc3\xa0leg d\'ars\xc3\xa8nic, l\'arsenoclasita, amb la qual es pot trobar formant intercreixements en agregats de fins a 5\xc2\xa0mm. En aquesta associaci\xc3\xb3, tant gatehouse\xc3\xafta com l\'arsenoclasita poden tenir el mateix color i transpar\xc3\xa8ncia._NEWLINE_Segons la classificaci\xc3\xb3 de Nickel-Strunz, la gatehouse\xc3\xafta pertany a "08.BD - Fosfats, etc. amb anions addicionals, sense H\xe2\x82\x82O, nom\xc3\xa9s amb cations de mida mitjana, (OH, etc.):RO\xe2\x82\x84 = 2:1" juntament amb els seg\xc3\xbcents minerals: cornwallita, pseudomalaquita, reichenbachita, arsenoclasita, parwelita, reppia\xc3\xafta, ludjiba\xc3\xafta i cornubita.\n_START_SECTION_\nFormaci\xc3\xb3 i jaciments\n_START_PARAGRAPH_\nVa ser descoberta a la mina Iron Monarch, situada a la serralada Middleback, a la pen\xc3\xadnsula d\'Eyre (Austr\xc3\xa0lia Meridional, Austr\xc3\xa0lia). Tamb\xc3\xa9 ha estat descrita a la mina N\'Chwaning I, a la localitat de Kuruman, al Cap Septentrional (Sud-\xc3\xa0frica). Es tracta dels dos \xc3\xbanics indrets on ha estat trobada aquesta esp\xc3\xa8cie mineral.'